প্রথমবার গিয়ে সান্দাকফুর বিশাল খোলা চত্বরটা দেখেছিলাম শুকনো খটখটে। এ বার ধবধব করছে সাদা। ট্রেকার্স হাট তিনটে প্রায় ডুবে গিয়েছে বরফে আর সেই সঙ্গে হাড় কাঁপানো ঠান্ডা হাওয়া। কোনওরকমে মালপত্র নিয়ে যে যার মতো ঘরে ঢুকে পড়ে বাঁচলাম। কেয়ারটেকার সেই প্রেম শর্মাই রয়েছেন। তিন বারই ওঁকে পেয়েছি আর স্কেচ করেছি। কলকাতার রামকৃষ্ণ মিশনে বহু দিন কাজ করেছেন প্রেম। ঝরঝরে বাংলা বলেন আর কলকাতার লোকেদের একটু বেশি খাতির করেন। প্রায় বারো হাজার ফুট উঁচু সান্দাকফু থেকে গোটা কাঞ্চনজঙ্ঘা রেঞ্জটা আসাধারণ সুন্দর দেখায়। পান্ডিম, রাতং, কাব্রু, কুম্ভকর্ণ— চূড়াগুলো মনে হয় হাত বাড়ালেই ছোঁয়া যাবে। আকাশ পরিষ্কার থাকলে দূরে মাউন্ট এভারেস্টকেও উঁকি মারতে দেখা যায়। এ সব দিনে ভোর থাকতেই দামী দামী ক্যামেরা নিয়ে সবাই হাঁচোড়পাঁচোড় করে পাহাড়ের মাথার গিয়ে পাথরে বসে থাকে। সূর্যোদয়ের মাহেন্দ্রক্ষণে হিমালয়ের চূড়োয় আলো এসে পড়ার মারকাটারি ছবি তুলতে হবে তো! আমার তেমন লেন্সওয়ালা ক্যামেরা নেই। আর থাকলেও যা দু’চোখ ভরে দেখেছি তা ক্যামেরার ও ছোট ফ্রেমে কত দূর ধরা যেত সে ব্যাপারে যথেষ্ট সন্দেহ আছে।